**Ministru prezidentes Evikas Siliņas uzruna Saeimas svinīgajā sēdē par godu Latvijas Republikas Neatkarības atjaunošanas**

**35. gadadienai 4. maijā**

Augsti godātais Valsts prezidenta kungs,

ļoti cienījamā Saeimas priekšsēdētājas kundze,

godātie Latvijas esošie un bijušie deputāti,

viesi no Lietuvas, Igaunijas un Ukrainas,

ministri,

ekselences,

cienījamie klātesošie!

Mēs brīvību izpaužam drosmē sapņot un spējā rīkoties kopā.

Pirms 35 gadiem – 4. maijā – mūsu tauta spēra izšķirošu soli, ticot Latvijai un nākotnei neatkarīgā un brīvā valstī.

Mūsu priekšgājēji, no kuriem liela daļa ir arī šodien kopā ar mums, balsoja, apzinoties riskus, un rīkojās, balstoties tautas gribā.

Viņu lēmums atjaunoja Latviju un mainīja arī Eiropas vēstures gaitu.

Bet neatkarīga Latvija nav tikai ieraksts vēstures grāmatās.

Tā ir atbildība, ko nesam ik dienu.

Tā dzīvo šodienas izvēlēs.

Katrs mūsu lēmums – personisks vai publisks – veido Latviju.

Tā ir mūsu spēja pieņemt lēmumus, kas ne vienmēr ir vienkārši, bet ir svarīgi ilgtermiņā. Nevis sēdēt malā, bet rīkoties. Un kopā panākt, ka veidojam labklājīgāku, konkurētspējīgāku un drošāku valsti.

Valsti, par kuru mūsu bērni varēs izteikt atzinību.

Pasaule strauji mainās. Un arī mēs kā sabiedrība attīstāmies. Svarīgi būt atvērtiem jaunajam, vienlaikus neizmirst to, kas mums ir dārgs – mūsu valoda, kultūra un vērtības.

Mūsu identitāte ir kā saknes, kas pietur mūs pie zemes laikā, kad pasaules vēji kļūst arvien spēcīgāki. Pēdējo gadu laikā sabiedrības acīs 4. maija nozīme ir būtiski augusi. Tas nozīmē, ka valstiskums ir svarīgs ikvienam no mums.

Mūsu pagātne ir nozīmīga, jo tā veido mūsu šodienu. Mācības, ko esam guvuši, palīdz mums veidot labāku rītdienu, esot noturīgākiem.

Esam digitāli attīstīta valsts, spējam ātri rīkoties un pielāgoties pārmaiņām, kas citviet pasaulē prasa gadus.

Tas mūsu valstij dod priekšrocību, ko mums ir svarīgi izmantot.

Tāpēc esmu aicinājusi mazināt birokrātiju, jo tā iegūstam redzamu priekšrocību mūsu uzņēmējiem un Latvijas ekonomikai daudzās jomās, tā konkurējot ar lielajām valstīm.

Jo valdības uzdevums ir strādāt Latvijas un tās iedzīvotāju nākotnei.

Mums ir, ar ko lepoties.

Latvijai ir daudz izcilu uzņēmumu ar saknēm šeit un panākumiem pasaulē. Aiz katra panākuma ir zināšanas. Prasmes, ko iegūst un attīsta tepat – Latvijā. Arī vide, kur uzņēmēji var droši, brīvi un radoši strādāt.

Latvijā rada tehnoloģijas un produktus, kam tic pasaulē. Biomedicīnā, kokapstrādē, farmācijā.

Arī aizsardzības nozarē. Ar profesionālu darbu un skaidru redzējumu esam spējuši piesaistīt būtisku finansējumu mūsu aizsardzības industrijai un izcelties kā vieni no labākajiem Eiropā.

Latvijas spējas un potenciālu apliecina arī mūsu sporta un radošās industrijas panākumi.

Nebeidzam lepoties ar animācijas filmu “Straume”, kas turpina plūkt starptautiskus laurus.

Bet Latvijas spēks ir cilvēkos.

Latvija būs tik stipra, cik katrs no mums un – tātad mēs visi kopā.

Paldies ikkatram šajā svētku dienā , kurš strādā, audzina bērnus, sargā, dara, palīdz un tic.

Es lepojos būt daļa no Latvijas.

Es ticu šai zemei.

Es ticu, ka Latvija ir īpaša vieta, kur Baltijas jūras krastā mums ir dots dzīvot, veidot ģimenes un sargāt to, kas mums ir uzticēts.

Sirsnīgi sveicu jūs Latvijas Neatkarības atjaunošanas dienā!

Dievs, svētī LATVIJU!